Σαρλά-λα-Κανεντά

Το Σαρλά-λα-Κανεντά (γαλλικά: Sarlat-la-Canéda), επίσης γνωστό ως Σαρλά, είναι κοινότητα του νομού Δορδόνης, στην περιοχή Νέα Ακουιτανία, στη νοτιοδυτική Γαλλία. Είναι υπονομαρχία του νομού και ο πληθυσμός ανέρχεται σε 8.869 κατοίκους (2017). Αυτή η μικρή πόλη του Περιγκόρ έχει ένα από τα σημαντικότερα μεσαιωνικά ιστορικά κέντρα στον κόσμο. Αρκετές εκατοντάδες χιλιάδες τουρίστες την επισκέπτονται κάθε χρόνο και έχει χρησιμεύσει για το σκηνικό πολλών ιστορικών ταινιών. Οι κάτοικοι ονομάζονται Σαρλανταί (ζ).

 Η κοινότητα Σαρλά-λα-Κανεντά βρίσκεται στα νοτιοανατολικά του νομού Δορδόνης, στην περιοχή Νέα Ακουιτανία. Ήταν τμήμα της παλαιάς επαρχίας Περιγκόρ και πρωτεύουσα του Μαύρου Περιγκόρ. Είναι υπονομαρχία του νομού, έχει πληθυσμό 8.869 κατοίκους (απογραφή του 2017) και είναι το κέντρο της ευρύτερης αστικής περιοχής που συγκεντρώνει 19.425 κατοίκους (2014). Απέχει 68 χιλιόμετρα οδικώς από την πρωτεύουσα της Δορδόνης, το Περιγκέ, 73 χιλιόμετρα από την κοινότητα Μπερζεράκ, 116 από το Νοντρόν, τις άλλες δύο υπονομαρχίες του νομού, και 141 χιλιόμετρα (οδικώς 195) από το Μπορντώ, πρωτεύουσα της Νέας Ακουιτανίας.Η έκταση της κοινότητας είναι 47,13 τετραγωνικά χιλιόμετρα. Η κοινότητα Σαρλά-λα-Κανεντά είναι η πρωτεύουσα του Μαύρου Περιγκόρ και είναι μια σημαντική τουριστική περιοχή, γνωστή για την αρχιτεκτονική κληρονομιά της, που χρονολογείται κυρίως από τη μεσαιωνική περίοδο και την αρχή της Αναγέννησης (από τον 13ο έως τον 16ο αιώνα). Το ιστορικό κέντρο της αποτελείται από ένα λαβύρινθο από δρομάκια και γραφικά στενά, μικρές πλατείες που περιβάλλονται από παλιά αρχοντικά με πέτρινη στέγη, τα πιο γνωστά από τα οποία είναι το σπίτι του συγγραφέα Ετιέν ντε Λα Μποεσί, το μέγαρο Μπαρί, το μέγαρο Σαβινιάκ κ.ά. Στο κέντρο της πόλης βρίσκεται η Πλας ντε λα Λιμπερτέ (πλατεία Ελευθερίας), που περιβάλλεται από καταστήματα και εστιατόρια, καφέ κλπ και είναι ο χώρος της εβδομαδιαίας αγοράς, όπου, ανάμεσα σε άλλα προϊόντα, πωλούνται τοπικές σπεσιαλιτέ: φουά γκρα, τρούφες, σύκα και ξηροί καρποί. Στην προέκταση της πλατείας βρίσκεται ο καθεδρικός ναός και το παλάτι των επισκόπων, που υπενθυμίζουν ότι το Σαρλά ήταν μια επισκοπική πόλη εδώ και αρκετούς αιώνες. Το Σαρλά είναι μια μεσαιωνική πόλη που αναπτύχθηκε γύρω από ένα μεγάλο αββαείο Βενεδικτίνων μοναχών ιδρυμένο από την εποχή των Καρολιδών (751-987), με την ίδρυσή του να χάνεται στους θρύλους, ένα από τα έξι μεγάλα αββαεία του Περιγκόρ. Καθώς βρισκόταν μακριά από τον ποταμό Ντορντόνι και τους παραποτάμους του, ήταν το μοναδικό αββαείο που δεν λεηλατήθηκε από τους Βίκινγκς, που κατέβαιναν από τα ποτάμια και λεηλατούσαν πόλεις και αββαεία. Ο μεσαιωνικός καθεδρικός ναός είναι αφιερωμένος στον Άγιο Σάσερδο, μοναχό της περιοχής. Η πόλη είναι μια από τις πιο αντιπροσωπευτικές της αρχιτεκτονικής κληρονομιάς του 14ου αιώνα στη Γαλλία. Τα μνημεία της βρίσκονται σε καλή κατάσταση και οφείλει τη συντήρηση και αναπαλαίωσή τους στην ένταξή της στον προσωρινό κατάλογο της Γαλλίας για το μελλοντικό ορισμό της πόλης ως χώρου παγκόσμιας κληρονομιάς της UNESCO. Η ένταξή της οφείλεται στον ενθουσιασμό του συγγραφέα και πολιτικού Αντρέ Μαλρώ, ο οποίος, ως Υπουργός Πολιτισμού (1960-1969), αποκατέστησε την πόλη, η οποία ήταν γενέτειρά του, όπως και πολλούς άλλους χώρους ιστορικής σημασίας σε όλη τη Γαλλία. Το κέντρο της παλιάς πόλης αποτελείται πλέον από άψογα ανακαινισμένα πέτρινα κτίρια και είναι σε μεγάλο βαθμό χωρίς αυτοκίνητα. Στις 6 Ιουνίου 1948, στην πόλη απονεμήθηκε ο Πολεμικός σταυρός του 1939-1945, μια διάκριση που αποδόθηκε επίσης σε δεκαοκτώ άλλες κοινότητες της Δορδόνης. Γεωργία: Η γεωργία είναι πολύ σημαντική στην περιοχή της Δορδόνης γύρω από το Σαρλά. Ο καπνός καλλιεργείται γύρω από την πόλη από το 1857 και αποτελεί ιστορικά σημαντικό εμπόρευμα για την περιοχή. Άλλα αγροτικά προϊόντα περιλαμβάνουν καλαμπόκι, σανό, καρύδια, λάδι καρυδιάς, τυριά, κρασί, μανιτάρια και τρούφες. Τουρισμός: Πολλοί επισκέπτες - ειδικά από τη Βόρεια Ευρώπη (Ηνωμένο Βασίλειο, Κάτω Χώρες, Βέλγιο, Γερμανία κ.λπ.) - έρχονται για διακοπές στην πόλη και την περιοχή που την περιβάλλει και ορισμένοι έχουν εγκατασταθεί εκεί μόνιμα. Οι μήνες Ιούλιος και Αύγουστος είναι παραδοσιακά η υψηλή σεζόν για τους επισκέπτες, όπως συμβαίνει σε μεγάλο μέρος της Γαλλίας εκτός Παρισιού. Επεξεργασία τροφίμων: Υπάρχουν αρκετά μεγάλα εργοστάσια παραγωγής φουά γκρα καθώς και αρκετοί μικροί παραγωγοί πουλερικών (χήνες και πάπιες) στην περιοχή που παράγουν φουά γκρα και άλλα προϊόντα (κονφί, πατέ, κλπ.) από αυτά τα πουλερικά.Από τον Νοέμβριο 1991 πραγματοποιείται στην πόλη ένα ετήσιο φεστιβάλ κινηματογράφου. Αξιοθέατα στο Σαρλά-λα-Κανεντά Η επίσημη σελίδα της πόλης (γαλλικά) Η ιστοσελίδα του Γραφείου Τουρισμού (γαλλικά)